**РЕГЛАМЕНТ НА КОНКУРСА**

През 2021 г. за четвърти път Държавната агенция за закрила на детето ще връчи Отличителния знак „Аз гарантирам щастливо детство“. Наградата е ежегодна и се присъжда за принос в грижата за децата; за дейности и инициативи, допринасящи за създаването на условия за тяхното пълноценно развитие.

Целта е да се стимулира осигуряването на високо качество на живот на децата: повишаване на удовлетвореността на потребителите; осъществяване на дейността в съответствие с установените стандарти, правила и процедури и принос към създаване на възможности за пълноценно развитие на децата.

ДАЗД ще организира кампания за популяризиране на добрите практики, представени в конкурса.

Отличителният знак се връчва за постижения в три категории:

1. Устойчиво развитие
2. Успешна промяна
3. Значима иновация
4. Значимо партньорство

**Кой може да кандидатства или да бъде номиниран?**

За отличието могат да кандидатстват или да бъдат номинирани общини, юридически лица, неправителствени организации, граждански организации, доставчици на социални и универсални услуги за деца, детски градини, училища, центрове за специална образователна подкрепа и читалища.

Всеки кандидат може да кандидатства или да бъде номиниран само в една категория.

**Как се номинира?**

Може да се участва в конкурса, като се изпрати формуляр (съответно за кандидатстване или за номиниране), съдържащ данни за номинираната организация/институция, както и мотивите за номинацията. Формулярите са достъпни на сайта на Държавната агенция за закрила на детето – <https://sacp.government.bg>.

Към формуляра следва да бъдат представени и доказателства, удостоверяващи постиженията на кандидата – сертификати, снимки, видеоматериали, анализи, препоръки, отзиви и други подходящи документи, доказващи ефективността и устойчивостта на постигнатото въздействие.

Формулярите и съпътстващите документи следва да бъдат изпратени на <https://sacp.government.bg> до **26 октомври 2021 г**.

**Как ще бъдат определени наградените?**

Наградите ще бъдат определени от комисия, ръководена от Председателя на ДАЗД. В комисията ще участват представители на Съвета на децата към ДАЗД, експерти на ДАЗД, общественици, представители на медиите и др.

Наградите се определят в съответствие с предварително разработени критерии по отделните категории.

**Кои са критериите, по които ще бъдат определяни наградените?**

**КАТЕГОРИЯ „УСТОЙЧИВО РАЗВИТИЕ“**

1. Постигнат напредък в грижата за децата – максимален брой точки 40;
2. Устойчивост на въздействието по отношение на подобряване на качеството на живот на децата – максимален брой точки 60.

Номинираният трябва да представи доказателства за постигнати резултати и тяхната устойчивост през последните 5 години.

**КАТЕГОРИЯ „УСПЕШНА ПРОМЯНА“**

1. Използване на ефективни методи за осъществяване на промяната – максимален брой точки 20;
2. Повишено качество на грижата за децата – максимален брой точки 20;
3. Обществена значимост на предлаганата промяна – максимален брой точки 60.

Номинираният трябва да представи доказателства за добра практика, внедрена през последните две години и довела до значими резултати в грижата за децата.

**КАТЕГОРИЯ „ЗНАЧИМА ИНОВАЦИЯ“**

1. Използване на иновации, осигуряващи висока ефективност при работа с децата – максимален брой точки 60;
2. Обществена значимост на иновацията – максимален брой точки 40.

Номинираният трябва да представи иновация (дейност, проект и др. инициатива), осъществена през последните две година, която допринася за създаване на условия за пълноценно развитие на децата.

**КАТЕГОРИЯ „ЗНАЧИМО ПАРТНЬОРСТВО“**

1. Постигната добавена стойност към качеството на работата на партниращите си организации/институции – максимален брой точки 70;
2. Обществен отзвук, доказващ значимостта на партньорството – максимален брой точки 30.

Партньорството трябва да бъде реализирано от организации и институции, работещи в **различни сектори**.